Boots หรือ Watsons ใหญ่กว่ากัน?
Boots และ Watsons  นับเป็นคู่แข่งทางธุรกิจในบ้านเรามาอย่างยาวนาน  โดยทั้งคู่ทำธุรกิจร้านขายยาและร้านค้าเพื่อสุขภาพและความงาม รวมถึงล้วนมีประวัติความเป็นมาที่ยาวนานมากกว่า 100 ปี
11 ก.ย. 2560

Boots และ Watsons
นับเป็นคู่แข่งทางธุรกิจในบ้านเรามาอย่างยาวนาน
โดยทั้งคู่ทำธุรกิจร้านขายยาและร้านค้าเพื่อสุขภาพและความงาม รวมถึงล้วนมีประวัติความเป็นมาที่ยาวนานมากกว่า 100 ปี
Boots ก่อตั้งขึ้นที่ประเทศอังกฤษ ตั้งแต่ปี พ.ศ. 2392 หรือ 168 ปีที่แล้ว โดยเริ่มต้นจากการเป็นร้านขายยาสมุนไพร แล้วก็เริ่มมามุ่งเน้นที่การทำวิจัย และผลิตยาต่างๆ หลังจากนั้นเรื่อยมา โดยมีชื่อดั้งเดิมว่า Boots the Chemists Ltd.
ที่ผ่านมา บริษัทมีการขยายไปทำธุรกิจในหมวดอื่นๆ ด้วย เช่น ผลิตชิ้นส่วนจักรยานและรถยนต์ ธุรกิจตกแต่งบ้าน ทันตกรรม และการผ่าตัดดวงตาด้วยเลเซอร์ และหลังจากผ่านการซื้อ ขาย รวมถึงเลิกกิจการต่างๆ มากมาย ก็มาเป็น Boots ที่เราเห็นในทุกวันนี้
ปัจจุบัน Boots เป็นบริษัทลูกของ บริษัท วอลกรีนส์ บู๊ทส์ อลิอันซ์ บริษัทสัญชาติอเมริกัน จดทะเบียนอยู่ในตลาดหลักทรัพย์ NASDAQ มีชื่อย่อว่า WBA เกิดจากการรวมตัวกันของ บริษัท วอลกรีน โค (Walgreen Co.) กับอลิอันซ์ บู๊ทส์ (Alliance Boots) ในปี พ.ศ. 2557 และเป็น 1 ในบริษัทที่ดำเนินธุรกิจด้านสุขภาพและความเป็นอยู่ที่ดีชั้นนำของโลก
ส่วน Watsons มีจุดเริ่มต้นจากการเป็นร้านขายยาในฮ่องกง ก่อตั้งขึ้นในปี พ.ศ. 2384 หรือ 176 ปีที่แล้ว เดิมเคยเป็นที่รู้จักในชื่อ Big Medicine Shop ก่อนจะมาใช้ชื่อว่า A.S. Watson ในปี พ.ศ. 2413 และก็มีร้านขายยาในยุคนั้นชื่อ Watsons the Chemist
ปัจจุบัน Watsons ถือเป็นแบรนด์ภายใต้บริษัท เอ.เอส. วัตสัน กรุ๊ป ซึ่งเป็น 1 ในบริษัทร้านค้าปลีกเพื่อสุขภาพ ความงาม และไลฟ์สไตล์ที่ใหญ่ที่สุดในเอเชียและยุโรป และเป็นบริษัทย่อยในเครือของบริษัท CK Hutchison Holdings Limited ที่จดทะเบียนอยู่ในตลาดหลักทรัพย์ฮ่องกง
ใครเกิดก่อนในไทย?
Watsons เปิดให้บริการในประเทศไทยก่อน โดยเริ่มดำเนินการครั้งแรกในปี พ.ศ. 2539 หรือเมื่อ 21 ปีก่อน ซึ่งมีสาขาแรกตั้งอยู่ที่ตึกมณียาเซ็นเตอร์ ส่วน Boots ก็เปิดตามมาติดๆ โดยให้บริการครั้งแรกในปี พ.ศ. 2540
ใครมีสาขาในไทยมากกว่ากัน?
Watsons มีสาขาในไทย 437 สาขา
Boots มีสาขาในไทย 272 สาขา
ใครมีสาขาทั่วโลกมากกว่ากัน?
Watsons มีสาขารวม 6,200 แห่ง ใน 11 ประเทศ
Boots มีสาขารวม 3,117 แห่ง ใน 6 ประเทศ (นับเฉพาะร้านที่ใช้ชื่อ Boots ซึ่งในอเมริกาและในบางประเทศ จะใช้ชื่ออื่น)
ผลประกอบการของทั้ง 2 บริษัทเฉพาะในไทย
บริษัท บู๊ทส์ รีเทล (ประเทศไทย) จำกัด
ปี 2559 มีรายได้รวม 6,924 ล้านบาท เป็นกำไร 200 ล้านบาท
บริษัท เซ็นทรัล วัตสัน จำกัด (มีกรรมการที่ตระกูล จิราธิวัฒน์)
ปี 2559 มีรายได้รวม 12,826 ล้านบาท เป็นกำไร 1,390 ล้านบาท
สรุปแล้วในประเทศไทย Watsons น่าจะใหญ่กว่า Boots อย่างเห็นได้ชัด..